钦定古今图书集成/明伦汇编/家范典/第063卷 > 《责躬荐弟表》王维
## 钦定古今图书集成/明伦汇编/家范典/第063卷 > 《责躬荐弟表》王维

臣维稽首言：“臣年老力衰，心昏眼暗，自料涯分，其寿
几何？久窃天官，每兢尸素。顷又没于逆贼，不能杀身，
负国偷生，以至今日。陛下矜其懦弱，托病被囚，不赐
疵瑕，累迁省阁，昭洗罪累，每负恶名，在于微臣，百生
万死。昔在贼地，泣血自思，一日得见圣朝，即愿出家
修道。及奉圣主，伏恋仁恩，贪冒官荣，荏苒岁月，不知”
止足，尚忝簪裾，昔愿屡违，私心自咎。臣又闻“用不才
之士，才臣不来；赏无功之人，功臣不劝。”有国大体，为
政本源，非敢议论他人。窃见臣弟蜀州刺史缙，太原
五年，抚养百姓，尽心为国，竭力守城。臣即陷在贼中，
苟且延命，臣忠不如弟一也。缙前后效任，所在著声，
臣忝职甚多，曾无裨益，臣政不如弟二也。臣顷负累，
状在三司，缙上表祈哀，请代臣罪。臣之于缙，一无优恤，臣义不如弟，三也。缙之判策，屡登甲科，众推才名，
素在臣上；臣小言浅学，不足谓文，臣才不如弟，四也；
缙言不忤物，行不尚人，植性谦和，执心平坦；臣无度
量，实自空疏，臣德不如弟，五也。臣之五短，弟之五长，
加以有功，又能为政。“顾臣谬官华省，而弟远守方州，
外愧其贤，内惭比义，痛心疾首，以日为年。臣又逼近
悬车，朝暮入地，閴然孤独，迥无子孙。弟之与臣，更相
为命。两人又俱白首一别，恐隔黄泉。倘得同居，相视
而没，泯灭之际，魂魄有依。伏乞尽削臣官，放归田里。
赐弟散职，令在朝行，臣当苦行斋心。弟自竭诚尽节，
并愿”肝胆涂地，殒越为期。葵藿之心，庶知向日，犬马
之意，何足动天。不胜私情恳迫之至。